KOMISIJOS REGLAMENTAS (EB) Nr. 372/2007
2007 m. balandžio 2 d.
nustatantis dangčių, turinčių sąlytį su maisto produktais, tarpinėse naudojamų plastifikatorių pereinamojo laikotarpio migracijos lygius
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2004 m. spalio 27 d. Europos Parlamento ir Tarybos reglamentą (EB) Nr. 1935/2004 dėl žaliavų ir gaminių, skirtų liestis su maistu, ir panaikinantį direktyvas 80/590/EEB ir 89/109/EEB (1), ypač į jo 5 straipsnio 1 dalį,
pasikonsultavusi su Europos maisto saugos tarnyba (toliau - tarnyba),
kadangi:
(1)
1999 m. Maisto produktų mokslinis komitetas nustatė epoksidinto sojos aliejaus (ESBO) leistiną paros normą (LPN) - 1 mg/kg kūno svorio per parą. Komisijos direktyvoje 2002/72/EB (2) ši LPN paversta specifinės migracijos lygiu (SML), kuris plastikinėms medžiagomis ir gaminiams yra lygus 60 mg/kg maisto produkto.
(2)
2007 m. kovo 30 d. Komisijos direktyvoje 2007/19/EB, iš dalies keičiančioje Direktyvą 2002/72/EB dėl plastikinių medžiagų ir gaminių, galinčių liestis su maisto produktais (3), patikslinama, kad dangčių tarpinės patenka į Direktyvos 2002/72/EB taikymo sritį. Šioje direktyvoje nurodoma, kad valstybės narės iki 2008 m. balandžio 1 d. turi imtis priemonių, kad būtų sudarytos galimybės laisvai dangčių tarpinių, atitinkančių nurodytus SML reikalavimus, apyvartai. Reikalavimų neatitinkančios dangčių tarpinės draudžiamos nuo 2008 m. birželio 1 d.
(3)
Būtina reglamentuoti šių produktų tiekimą į rinką iki tol, kol bus įgyvendinta Direktyva 2007/19/EB.
(4)
Neseniai iš valstybių narių ir Šveicarijos gauti duomenys parodė, kad ESBO koncentracija riebiuose maisto produktuose, pavyzdžiui, padažuose, aliejuje paruoštose daržovėse ir žuvyje siekia 1 150 mg/kg. Esant tokiai didelei koncentracijai, gali būti viršyta LPN vartotojams.
(5)
Pastaruoju metu verslo atstovai susidomėjo galimybe naudoti kitus plastifikatorius - ESBO pakaitalus, kurių LPN yra didesnė arba kurių migracijos lygis yra mažesnis. Todėl būtinos specialios taisyklės ir šiems pakaitalams.
(6)
Be to, teisinė šių produktų situacija šiuo metu yra neapibrėžta. Direktyva 2002/72/EB taikoma medžiagoms ir gaminiams ar jų dalims, sudarytoms tik iš plastiko arba sudarytoms iš dviejų ar daugiau sluoksnių, kurių kiekvienas yra tik iš plastiko. Metalinių dangčių tarpinės gali būti laikomos tiek plastikine medžiagos dalimi ar gaminiu, ir tokiu atveju jos patenka į Direktyvos 2002/72/EB taikymo sritį, tiek plastikine danga ant metalinio pagrindo, ir tokiu atveju jos nepatenka į Direktyvos 2002/72/EB taikymo sritį.
(7)
Dėl šių priežasčių valstybės narės šiuo metu taiko skirtingas taisykles, kurios gali sudaryti kliūtis prekybai.
(8)
Todėl tikslinga nustatyti tam tikrų plastifikatorių, naudojamų dangčių tarpinėse, besiliečiančiose su riebiais maisto produktais, suminius pereinamojo laikotarpio SML; kad nebūtų pakenkta laisvai šių produktų apyvartai, dangčiai ir maisto produktai, keliantys didelę riziką, nedelsiant pašalinami iš rinkos, o pramonė tuo pat metu turi pakankamai laiko tarpinių, atitinkančių Direktyvoje 2002/72/EB, iš dalies pakeistoje Direktyva 2007/19/EB, nustatytus SML reikalavimus, tobulinimui užbaigti.
(9)
Turėtų būti nustatyti tokie pereinamojo laikotarpio SML, kurie leistų užtikrinti, kad normaliomis sąlygomis LPN nebūtų viršijama, atsižvelgiant į vidutinį atitinkamų maisto produktų suvartojimo kiekį ir atsižvelgiant į 2006 m. kovo 16 d. EMSA pateiktą nuomonę, kurioje nurodoma, kad 90 % atvejų plastifikatorių kiekis riebiuose maisto produktuose stikliniuose induose yra mažiau kaip 300 mg/kg maisto produkto.
(10)
Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Dangčiai, kuriuose yra plastiko sluoksnis arba plastikinė danga, suformuojanti šių dangčių tarpinę, ir kurie, kartu paėmus, yra sudaryti iš dviejų ir daugiau skirtingų medžiagų sluoksnių, gali būti tiekiami į Bendrijos rinką tik tokiu atveju, jeigu atitinka šio reglamento priede nustatytus apribojimus ir specifikacijas.
2 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Reglamentas taikomas iki 2008 m. birželio 30 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. balandžio 2 d.